રાજ્ય સરકારે એમના અધિકારીઓને માટે એક હરીફાઇ રાખેલી. ‘સ્વાન્ત: સુખાય’ નામની આ હરીફાઇમાં અધિકારીઓએ પોતાના રુટીન કામ ઉપરાંત કંઇક ઇનોવેટીવ કામ કરવાના અને જેનું કામ લોકકલ્યાણને વધુ સ્પર્શતુ હોય એવા અધિકારીને રોકડ ઇનામ આપવાનું. આ પ્રોજેકટ અંતર્ગત પંકજસિંહના ઇનોવેટીવ કાર્યને 30000નું ઇનામ મળ્યુ. સ્વાભાવિક રીતે જ આ ઇનામ રાજ્ય સરકારે જે તે અધિકારી માટે આપેલું હતું પણ પંકજસિંહે ઇનામની રકમ પોતાના માટે વાપરવાના બદલે ઉપલેટાની મામલતદાર કચેરીનું ફર્નીચર વસાવવા માટે આપી દીધી. ઘણાને એમ થાય કે સરકારી અધિકારીઓ માટે આવી રકમ તો ચણા-મમરા જેવી ગણાય. વાત પણ સાચી લાખો-કરોડોની કટકી કરનારા માટે એમ હોય શકે પણ પંજકસિંહ નખશીખ પ્રામાણિક અધિકારી હતા. એના જીવનમાં કોઇ ભ્રષ્ટાચારનો નાનો એવો દાગ પણ ન શોધી શકે.